Richard Gere

Richard Tiffany Gere (gebore op 31 Augustus 1949) is ’n Amerikaanse akteur en aktivis. Hy het sy debuut in die 1970's gemaak, in 1977 ’n byspelerrol in Looking for Mr. Goodbar vervul, en die volgende jaar ’n hoofrol in Days of Heaven vertolk. Hy het bekend geraak ná sy rol in 1980 in American Gigolo, wat van hom ’n sekssimbool gemaak het. 

 Loopbaan 
Gere het aanvanklik op die verhoog toneelgespeel, waar hy in 1971 in Rosencrantz and Guildenstern Are Dead te sien was. Sy eerste groot rol was in 1973 in die Londense verhoogweergawe van die musiekspel Grease.Uit ’n onderhoud in Inside the Actors Studio, 2002 In die middel 1970's het hy in Hollywoodse rolprente begin verskyn met ’n klein rol in Looking for Mr. Goodbar (1977) en ’n hoofrol in Days of Heaven (1978), wat goeie resensies ontvang het. 

duimnael|links|240px|Akteurs van die prent I'm Not There in 2007 op die Venesiese Rolprentfees: Richard Gere, Todd Haynes, Charlotte Gainsbourg en Heath Ledger.

In 1979 was Gere een van die eerste groot sterre van Hollywood wat ’n gay karakter vertolk het, as ’n slagoffer van die Joodse volksmoord in die Broadway-produksie Bent. Hy het ’n Teaterwêreldprys vir sy spel gewen. In 1980 het hy ’n groot ster geword danksy die prent American Gigolo, wat in 1982 gevolg is deur die romantiese drama An Officer and a Gentleman, saam met Debra Winger; dit het byna $130 miljoen gemaak.

Ná ’n paar loketmislukkings het sy loopbaan weer op dreef gekom met die uitreiking van Internal Affairs en Pretty Woman in 1990. Dis gevolg deur nog suksesvolle prente in die 1990's, soos Sommersby (1993), Primal Fear (1996) en Runaway Bride (1999). Hy het ook ’n groot rol in die 1997-aksiefliek The Jackal vertolk.

Gere is in 1999 aangewys as die tydskrif People se "Sexiest Man Alive". In 2002 het hy in drie groot prente verskyn: The Mothman Prophecies, Unfaithful en die fliekweergawe van Chicago, wat die Oscar vir beste prent gewen het. Gere het self ’n Golden Globe gewen vir sy spel. Gere se baldansdrama Shall We Dance? (2004) was ook gewild by die loket. Sy volgende prent, Bee Season (2005), was ’n kommersiële mislukking.

Daarna was hy te sien in die riller The Hunting Party en saam met Christian Bale, Heath Ledger en Cate Blanchett in die halfoutobiografiese prent oor Bob Dylan, I'm Not There (albei 2007), en die romatiese drama Nights in Rodanthe (2008), wat nie byval by resensente gevind het nie maar wêreldwyd meer as $84 miljoen gemaak het.

Sy spel in 2012 in Arbitrage is deur die resensent Lou Lumenick in die New York Post beskryf as "die beste van sy loopbaan". Hy het in Desember 2010 ’n prys vir sy lewenslange bydrae ontvang by die Kaïro-rolprentfees.

 Persoonlike lewe en aktivisme 
duimnael|240px|Gere ontvang ’n khata (tradisionele, seremoniële serp) van die 14de Dalai Lama, 17 Oktober 2007.

Gere was van 1991 tot 1995 getroud met die supermodel Cindy Crawford. In November 2002 is hy met die model en aktrise Carey Lowell getroud. Hulle het ’n seun, Homer James Jigme Gere. Die egpaar is in September 2013 geskei.

Gere, wat as ’n Metodis grootgemaak is, het in sy 20's in Boeddhisme begin belangstel. Hy het eers Zen-Boeddhisme bestudeer en in 1978 Nepal besoek, waar hy Tibettaanse monnike en lamas ontmoet het. Hy het daarna ook die 14de Dalai Lama in Indië ontmoet en ’n praktiserende volgeling van die Gelug-skool van Tibettaanse Boeddhisme geword. As ondersteuner van die Dalai Lama besoek hy Dharamsala, die hoofkwartier van die Tibettaanse regering in bannelingskap, dikwels.

Gere is ook ’n kampvegter vir menseregte in Tibet en weens sy simpatie met dié land permanent verban uit China.Yahlin Chang, 'Red Corner,' Newsweek (New York), 10 November 1997Laurence Caracalla, Harrison Ford, Silverback Books, 2007 p.93 In 1993 is Gere verbied om die Oscar-seremonie aan te bied nadat hy die Chinese regering in sy hoedanigheid as aanbieder gekritiseer het. 

Die akteur ondersteun ook Survival International, ’n organisasie wat hom beywer vir die beskerming van die regte en grondgebied van stamme regdeur die wêreld, en ’n kampvegter vir ekologiese veldtogte en vigsbewustheid.

 Verwysings 

 Eksterne skakels 



15px Hierdie artikel is vertaal uit die Engelse Wikipedia

Kategorie:Geboortes in 1949
Kategorie:Lewende mense
Kategorie:Amerikaanse manlike akteurs van die 20ste eeu
Kategorie:Amerikaanse manlike akteurs van die 21ste eeu